РЕГЛАМЕНТ (ЕО) № 371/2009 НА СЪВЕТА
от 27 ноември 2008 година
за изменение на Регламент (Евратом, ЕОВС, ЕИО) № 549/69 относно определяне на категориите на длъжностните лица и други служители на Европейските общности, за които се прилагат разпоредбите на член 12, на член 13, втори параграф и член 14 от Протокола за привилегиите и имунитетите на Общностите
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 291 от него,
като взе предвид Протокола за привилегиите и имунитетите на Европейските общности, и по-специално член 16 от него,
като взе предвид предложението на Комисията,
като взе предвид становището на Европейския парламент (1),
като взе предвид становището на Съда на Европейските общности (2),
като взе предвид становището на Сметната палата (3),
като има предвид, че:
(1)
Съгласно член 6 от Решение 2009/371/ПВР на Съвета от 6 април 2009 г. за създаването на Европейска полицейска служба (Европол) (4) служителите на Европол могат да участват в качеството на оказващи подкрепа в съвместни екипи за разследване, създадени от най-малко две държави-членки и по инициатива на последните, при условие че тези екипи разследват престъпления, които са от компетентността на Европол. Тези съвместни екипи за разследване се ръководят от ръководител на екипа, който е представител на компетентния национален орган, участващ в разследвания по наказателни дела от държавата-членка, на територията на която работи екипът. По време на работата на съвместния екип за разследване служителите на Европол се подчиняват на приложимото за лица със сходни функции национално законодателство на държавата-членка по място на осъществяване на операциите по отношение на престъпления, извършени спрямо тях или от тях.
(2)
Когато с протокола за изменение на Конвенцията за Европол (5) беше въведена възможността служителите на Европол да участват в съвместни екипи за разследване, беше възприето, че с оглед на спецификата на участието на служителите на Европол в съвместни екипи за разследване, създадени от държавите-членки в рамките на разследвания по наказателни дела, по които Европол е компетентен, служителите на Европол не следва да се ползват със съдебен имунитет по отношение на служебните действия, предприети в рамките на участието в тези екипи.
(3)
Привилегиите и имунитетите, които Протоколът за привилегиите и имунитетите на Общностите предоставя на своите длъжностни лица и служители изключително в интерес на Общностите, са изцяло с функционален характер поради това, че целят избягване на всякаква намеса във функционирането и независимостта на Общностите. С оглед на това, че Решение 2009/371/ПВР не променя спецификата на участието на служители на Европол в съвместни екипи за разследване, неговото приемане не следва да предоставя съдебен имунитет на служителите на Европол, участващи в тези екипи. Следователно Регламент (Евратом, ЕОВС, ЕИО) № 549/69 (6) следва да бъде изменен, за да се поясни в контекста на посоченото решение и изключително за целите на неговото прилагане обхватът на имунитета на служителите на Европол, които са на разположение на съвместен екип за разследване,
ПРИЕ НАСТОЯЩИЯ РЕГЛАМЕНТ:
Член 1
В Регламент (Евратом, ЕОВС, ЕИО) № 549/69 се вмъква следният член:
„Член 1а
Член 12, буква а) от Протокола за привилегиите и имунитетите на Общностите не се прилага за служителите на Европол, които са на разположение на съвместен екип за разследване, по отношение на служебните действия, които е необходимо да бъдат осъществени в рамките на функциите, упражнявани по силата на член 6 от Решение 2009/371/ПВР на Съвета от 6 април 2009 г. (7) за създаване на Европейска полицейска служба (Европол).
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от 1 януари 2010 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 ноември 2008 година.